ויליאם הובי

ויליאם פטוס הובי (באנגלית: William Pettus Hobby; ) היה עיתונאי, מוציא לאור ופוליטיקאי אמריקאי מטקסס, איש המפלגה הדמוקרטית, שכיהן כסגן מושל טקסס ה-24 בשנים 1915–1917, ומתוקף תפקידו זה, כאשר אולץ המושל ג'יימס פרגוסון להתפטר עקב הליך הדחה שעבר, הוא הושבע במקומו כמושל טקסס ה-27 וכיהן בתפקיד עד 1921, לאחר שב-1918 נבחר בבחירות בזכות עצמו. כדמוקרט פרוגרסיבי, הציע הובי מספר צעדי חקיקה במהלך תקופת כהונתו כמושל, כמו חקיקה בנוגע לשכר המינימום, ולשיפור תנאים המגורים לדיירים בשכירות. לאחר כהונתו הוא שב לעיסוקו בהוצאה לאור, וב-1924 נבחר כנשיא העיתון "יוסטון פוסט". בהמשך הוא שימש כיושב ראש מועצת המנהלים של חברת ההוצאה לאור של העיתון, שגם רכשה תחנות רדיו וטלוויזיה.

ראשית חייו
ויליאם הובי נולד בעיירה מוסקו שבטקסס, כבנם של אדווין ה. הובי ושל יודרה פטוס הובי, ולמד בבתי ספר ציבוריים מקומיים.

ב-1895, בגיל 17, החל הובי לעבוד כפקיד הפצה של העיתון "יוסטון פוסט" . באוגוסט 1901 הוא קודם לתפקיד הכתב העסקי של העיתון. ב-1907 הוא עזב את העיתון והיה למנהל ולשותף בבעלות של העיתון "ביומונט אנטרפרייז" . כמה שנים לאחר מכן הוא רכש את כל הבעלות על העיתון.
קריירה פוליטית
הובי החליט להיכנס לפוליטיקה ולהצטרף לשורות המפלגה הדמוקרטית. ב-1914 הוא נבחר כסגן מושל טקסס. לאחר שהמושל ג'יימס פרגוסון עבר הליך הדחה ואולץ להתפטר מתפקידו עקב פרשת שחיתות ב-1917, הושבע הובי במקומו כמושל טקסס, ובגיל 39 היה אז צעיר מושלי המדינה לתולדותיהם. על פרגוסון נאסר לכהן שוב במשרה ציבורית מדינתית.

ב-1918 התמודד פרגוסון בכל זאת בבחירות המקדימות של הדמוקרטים, אך נוצח על ידי הובי, שנבחר בבחירות הכלליות בזכות עצמו, וכיהן תקופת כהונה מלאה עד 1921. בעת כהונתו כמושל, ננקטו צעדים מגוונים שנגעו בין השאר להקלה מבצורת, אספקת ספרי לימוד חינם לבתי ספר, סיוע מדינתי לכבישים ולבתי ספר, ולתנאי העבודה, כולל צעדים להבטחת תיקון שכר המינימום.

בשנות כהונתו של הובי כמושל, היה הגבול הדרומי של טקסס זירה לעימותים חוזרים ונשנים, בעקבות מהפכנים אנשי המהפכה המקסיקנית שנכנסו אל תוך ארצות הברית, תקפו חוות, וחיבלו במערכות השקיה וברכבות. הטקסס ריינג'רס וכוחות צבא ארצות הברית סיירו לאורך הגבול, ובשני הצדדים בוצעו מעשי זוועה.

בראשית 1919 קיימה ועדה משותפת של הסנאט של טקסס ושל בית הנבחרים של טקסס שימועים לחקירת מעשיהם של הטקסס ריינג'רס בנוגע לפעילותם לאורך הגבול. השימועים נמשכו שבועיים ובפני הוועדה הופיעו 83 עדים. בין התקרית שנחקרו היה טבח פורבניר  שהתרחש ב-1918 במערב טקסס כאשר כוחות של המיליציה ושל הריינג'רס הרגו 15 אמריקאים ממוצא מקסיקני, גברים ונערים, ליד הכפר שלהם. בית המחוקקים העביר חוק לפיקוח על הריינג'רס ולהפיכת פעילותם למקצועית יותר, וסדר הכוחות שלהם צומצם. היסטוריונים מעריכים שבין השנים 1914–1919 הרגו הריינג'רס עד 5,000 איש, רובם ממוצא מקסיקני.

המשך חייו
לאחר תום כהונתו כמושל, שב הובי אל הביומונט אנטרפרייז. ב-1924 הוא מונה כנשיא של היוסטון פוסט. באוגוסט 1955 הוא היה ליושב ראש מועצת המנהלים של היוסטון פוסט. בשלב זה כבר היו בבעלות החברה תחנת רדיו ותחנת טלוויזיה, ורעייתו של הובי, אובטה קאלפ הובי, שימשה בה כנשיאה ועורכת. הובי שימש גם כחבר מועצת המנהלים של אוניברסיטת טקסס טק.
חיים אישיים
ב-1915 נשא הובי לאישה את וילי קופר, שנפטרה ב-1929. ב-1931 הוא נישא בשנית לאובטה קאלפ. לימים היא כיהנה כמזכירת החינוך, הבריאות והרווחה הראשונה של ארצות הברית. בנו, ויליאם פ. הובי הבן, כיהן אף הוא כסגן מושל טקסס בשנים 1973–1991. בתו ג'סיקה נישאה להנרי א. קאטו הבן , שכיהן בין השאר כשגריר ארצות הברית בממלכה המאוחדת. נכדו, פול הובי, התמודד ב-1998 על תפקיד מבקר המדינה של טקסס, אך נוצח בהפרש קל.

ויליאם הובי נפטר ביוסטון ב-7 ביוני 1964. הוא נטמן בבית הקברות גלנווד שבעיר. על שמו נקראו נמל התעופה יוסטון ויליאם פ. הובי, בית ספר יסודי ביוסטון, בית ספר חטיבת ביניים בסן אנטוניו ומרכז הובי לאומנויות הבמה  ביוסטון.

לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1534.
 James Anthony Clark and Weldon Hart, The Tactful Texan: A Biography of Governor Will Hobby (New York: Random House, 1958).
 William Pettus Hobby from the Handbook of Texas Online

קישורים חיצוניים

 ויליאם הובי באתר אגודת המושלים הלאומית 
 ויליאם הובי באתר The Political Graveyard 


הערות שוליים

קטגוריה:אמריקאים ילידי טקסס
קטגוריה:מושלי טקסס
קטגוריה:מושלי מדינות ארצות הברית מהמפלגה הדמוקרטית
קטגוריה:סגני מושלי טקסס
קטגוריה:אמריקאים שנולדו ב-1878
קטגוריה:אמריקאים שנפטרו ב-1964